"הו... אל תתעצבי, יקירתי. האמיני לי שהן נהנות מכל רגע בחברתו. תופתעי לגלות שדילן נחשב לבחור מבוקש מאוד בקרב אוכלוסיית ניו יורק הנשית." מלצר לבוש במכנסי חוף קצרים וכפכפי קש ניגש והציע להם ממבחר המשקאות שעל מגשו. הם שתו לחיים ובדיוק התחילו לתהות אם דילן יחזור לפני שיספיקו לשתות כוס שנייה ואם האומללה העדכנית נמלטה אולי מבין ידיו כשהוא הופיע לבסוף עם בחורה יפה במיוחד, לבושה שמלת סטרפלס פרחונית בגווני הוורוד. "מילר", הוא קרא בתרועת ניצחון, "סמנתה", הוסיף לאחר שנייה, "הכירו את ארוסתי: ג'יין אליוט." דיוויד הבליע צחקוק חצוף וסמנתה פקחה זוג עיניים משתוממות. "ארוסה, ג'ימי?" ג'יין רק חייכה אליה ודילן אמר: "אני מניח שמילר סיפר לך בוודאי את ההיסטוריה הארוכה שלי בזמן הקצר שנעלמתי... חשבתי לנסות גם את זה בין כל שאר שלל ההתנסויות המגוונות שלי. את יודעת, רק כדי שיהיה עוד משהו לאוסף", הוא אמר זאת בלי כל מבוכה. "דילן מתלוצץ כמובן, סמי", פתח דיוויד את פיו כשהיה בטוח במאת האחוזים ששום צחקוק לא רצוני ייפלט משם. הם נפרדו מהם בידידות וכשנמצאו בטווח שמיעה מרוחק מספיק אמרה סמנתה בדאגה: "הו, אני מקווה כך,